কামানের গোলা-যুদ্ধে নয়। কাশ্মীর সমস্যাটা আলোচনার টেবিলে বসেই মেটাক ভারত ও পাকিস্তান। আর কেউ নন এই আর্জি জানালেন এ বার পাকিস্তানের প্রয়াত প্রধানমন্ত্রী বেনজির ভুট্টোর পুত্র বিলাবল ভুট্টো। টুইটারে। যে কোনও যুদ্ধের পরিণতিতেই যে দেশের কোনও মঙ্গল হয় না, তা মনে করিয়ে দিতে তাঁর টুইটার মেসেজের সঙ্গেই একটি ভিডিও দিয়েছেন বিলাবল। টুইটারে বিলাবল লিখেছেন, ‘‘ডিয়ার পাকিস্তান অ্যান্ড ইন্ডিয়া। দিস ইজ হোয়াট ওয়ার লুক্‌স লাইক।’’ উরি হামলা ও তার প্রেক্ষিতে ভারতের ‘সার্জিক্যাল স্ট্রাইকে’র পর পাকিস্তানের রাজনৈতিক, কূটনৈতিক ও সামরিক অবস্থান কী হওয়া উচিত, তা নিয়ে আলোচনার জন্য একটি সর্বদলীয় বৈঠক ডেকেছিলেন পাক প্রধানমন্ত্রী নওয়াজ শরিফ। সরকারি সূত্রের খবর, সেই বৈঠকেও শরিফ সরকারের কয়েকটি ভুল নীতির দিকেই আঙুল তুলেছিলেন বেনজির-পুত্র। বিলাবল নাকি ওই বৈঠকেই বলেছিলেন, সেনাবাহিনী দিয়ে কাশ্মীর সমস্যা মেটানো যাবে না। সে ভাবে কাশ্মীর সমস্যা মেটানো উচিতও হবে না। শুধু তাই নয়, শরিফ সরকারের বিদেশনীতিরও কড়া সমালোচনা করেছিলেন বিলাবল। বলেছিলেন, ওই ভুল বিদেশনীতির জন্য গোটা বিশ্বে পাকিস্তানের শত্রুর সংখ্যা উত্তরোত্তর বাড়ছে। সেই সময় তাঁর প্রয়াত মাতামহ প্রাক্তন পাক প্রেসিডেন্ট জুলফিকার আলি ভুট্টোর কাশ্মীর-কূটনীতিরও উল্লেখ করেন বিলাবল।